《古意六首 其二》
宋代·方一夔

谁斧若木枝，铜干苍玉叶。年年来沧波，疑与溟渤接。

戏携赤玉来，跨此寒岌嶪。飘然造殊庭，不用维与楫。

浩浩吹天风，凉气入衣衱。拍浮天汉滨，匏瓜芒熚熚。

黄牛不服箱，放绳掉长鬣。素娥不织裳，抛梭理香颊。

千年苍藓痕，机杼空妥帖。疑是娲皇土，藏去压归箧。

归来不知处，满目迷空堞。惟有卖卜人，知向天根蹑。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。